《送贵草堂之武林千佛讲寺》
明代·南洲法师

道公法中龙，高风凛僧史。
当年旧招提，颓落红尘里。
千佛久沉辉，数间犹共峙。
寒灯耿纱笼，雨藓蚀华戺。
传之岂无人，往者竟谁似。
兹焉得良才，扶植将有以。
钱塘十万家，青樾接城市。
善导应往谐，讲花喜新委。
尝闻神宵游，子夜何足齿。
妖术苟内讧，正涂嗟壅底。
鼋鼍浮汴宫，龙马渡江水。
道州复生还，栖迟亦聊尔。
青松入湖滨，焦叶散荆杞。
烟朝见渔樵，月夕来鹿豕。
吾侪遭盛明，恩渥愧无比。
乞身傥东归，幽寻从此始。